ตามคาด! ECB ขึ้นดอกเบี้ย 0.50% หวังคุมเงินเฟ้อ
ธนาคารกลางยุโรป ปรับขึ้นอัตราดอกเบี้ย 0.50% ตามคาด ส่งสัญญาณปรับขึ้นอีกครั้งต่อไป เพื่อควบคุมเงินเฟ้อลงสู่เป้าหมาย
ธนาคารกลางยุโรป ปรับขึ้นอัตราดอกเบี้ย 0.50% ตามคาด ส่งสัญญาณปรับขึ้นอีกครั้งต่อไป เพื่อควบคุมเงินเฟ้อลงสู่เป้าหมาย
15 ธ.ค. 2565

ผู้สื่อข่าวรายงานว่า ธนาคารกลางยุโรป (ECB) มีมติปรับขึ้นอัตราดอกเบี้ย 0.50% ในการประชุมวันนี้ ตามการคาดการณ์ของตลาด
โดยการปรับขึ้นอัตราดอกเบี้ยดังกล่าว ส่งผลให้อัตราดอกเบี้ยรีไฟแนนซ์ ซึ่งเป็นอัตราดอกเบี้ยนโยบาย อยู่ที่ระดับ 2.50% และเป็นระดับสูงสุดนับตั้งแต่เดือนพ.ย.2551 ส่วนอัตราดอกเบี้ยเงินฝากและอัตราดอกเบี้ยเงินกู้อยู่ที่ระดับ 2.0% และ 2.75% ตามลำดับ
นอกจากนี้ ECB ยังส่งสัญญาณปรับขึ้นอัตราดอกเบี้ยต่อไปเพื่อควบคุมเงินเฟ้อ
“คณะกรรมการ ECB ตัดสินใจปรับขึ้นอัตราดอกเบี้ยในวันนี้ และคาดว่าจะปรับขึ้นต่อไปอย่างมีนัยสำคัญ เนื่องจากเงินเฟ้อยังคงอยู่ที่ระดับสูงเกินไป และคาดว่าจะอยู่เหนือระดับเป้าหมายนานเกินไป” แถลงการณ์ระบุ 
ทั้งนี้ ECB ปรับขึ้นอัตราดอกเบี้ยเป็นครั้งที่ 4 ติดต่อกัน หลังจากปรับขึ้นอัตราดอกเบี้ย 0.50% ในเดือนก.ค. และ 0.75% ทั้งในเดือนก.ย.และต.ค. โดยการปรับขึ้นอัตราดอกเบี้ยในเดือนก.ค.ถือเป็นการปรับขึ้นอัตราดอกเบี้ยเป็นครั้งแรกในรอบ 11 ปี และเป็นการปรับขึ้นอัตราดอกเบี้ยครั้งใหญ่ที่สุดนับตั้งแต่ปี 2543
ขณะเดียวกัน ECB ระบุในวันนี้ว่าจะเริ่มทำการปรับลดงบดุลในวงเงิน 1.5 หมื่นล้านยูโร/เดือนนับตั้งแต่เดือนมี.ค.2566 จนสิ้นสุดไตรมาส 2 ของปีดังกล่าว